**7. ΔΙΑΧΕΙΡΙΣΗ ΠΛΗΡΟΦΟΡΙΩΝ**

ΤΑ ΑΕΙ ΕΧΟΥΝ ΤΗΝ ΠΛΗΡΗ ΕΥΘΥΝΗ ΓΙΑ ΤΗ ΣΥΛΛΟΓΗ, ΑΝΑΛΥΣΗ ΚΑΙ ΧΡΗΣΗ ΠΛΗΡΟΦΟΡΙΩΝ, ΜΕ ΣΚΟΠΟ ΤΗΝ ΑΠΟΤΕΛΕΣΜΑΤΙΚΗ ΔΙΑΧΕΙΡΙΣΗ ΤΩΝ ΠΠΣ ΚΑΘΩΣ ΚΑΙ ΤΩΝ ΣΥΝΑΦΩΝ ΔΡΑΣΤΗΡΙΟΤΗΤΩΝ, ΜΕ ΤΡΟΠΟ ΕΝΙΑΙΟ, ΛΕΙΤΟΥΡΓΙΚΟ ΚΑΙ ΑΜΕΣΑ ΠΡΟΣΒΑΣΙΜΟ.

**ΕΝΔΕΙΚΤΙΚΑ ΣΗΜΕΙΑ ΑΝΑΦΟΡΑΣ**

* Περιγράψτε τις διαδικασίες που έχουν προβλεφθεί για τη συλλογή πληροφοριών ως προς τους φοιτητές, το προσωπικό, τις υποδομές, τη δομή του ΠΠΣ, την οργάνωση και ποιότητα της διδασκαλίας, την παροχή υπηρεσιών κ.λπ.

Η συλλογή, διαχείριση και η παρακολούθηση δεδομένων/πληροφοριών αναφορικά με το Ακαδημαϊκό Τμήμα, εστιάζεται στα ακόλουθα:

* φοιτητές: α) προφίλ φοιτητικού πληθυσμού, β) πορεία φοίτησης και επιτυχίες σπουδών, γ) βασικοί δείκτες επιδόσεων (συμμετοχή και επίδοση των φοιτητών στις εξεταστικές περιόδους),
* την δομή και οργάνωση τoυ προπτυχιακού προγράμματος σπουδών των μεταπτυχιακών προγραμμάτων σπουδών και διδακτορικού προγράμματος σπουδών,
* αξιολόγηση της ποιότητας της διδασκαλίας- έρευνες ικανοποίησης φοιτητών,
* ανθρώπινο δυναμικό,
* διδακτική και ερευνητική δραστηριότητα,
* σταδιοδρομία των αποφοίτων
* υποδομές και υπηρεσίες

και υλοποιείται μέσω της διαδικασίας της ετήσιας **Εσωτερικής Αξιολόγησης** του Τμήματος. Αναφέρεται ότι το Τμήμα εφαρμόζει διαδικασίες συλλογής πληροφοριών μέσω πληροφοριακών συστημάτων αλλά και μέσω διεξαγωγής ερευνών ικανοποίησης των φοιτητών όπως αυτές καθορίζονται και γνωστοποιούνται στο Τμήμα από τη ΜΟΔΙΠ. (<https://aueb.gr/el/content/dedomena-poiotitas>).

Αξίζει να σημειωθεί ότι η συλλογή των πληροφοριών πραγματοποιείται με τη συμμετοχή των μελών της ΟΜΕΑ, του διδακτικού και διοικητικού προσωπικού, των φοιτητών και τελειοφοίτων του Τμήματος καθώς και τη συνεργασία της ΜΟΔΙΠ, σύμφωνα με το ρόλο που τους αναλογεί στη διασφάλιση της ποιότητας, λαμβάνοντας υπόψη ότι η διασφάλιση ποιότητας είναι συμμετοχική διαδικασία.

* **Αναφέρετε βασικά εργαλεία που χρησιμοποιούνται για τη συλλογή πληροφοριών και την εξαγωγή χρήσιμων συμπερασμάτων, όπως λ.χ. ερωτηματολόγια (φοιτητές Erasmus, διδακτικό προσωπικό, διοικητικό προσωπικό, τελειόφοιτοι, απόφοιτοι), συνεντεύξεις (εργοδότες, συνεργαζόμενοι φορείς, πολίτες κ.λπ)**

Βασικά εργαλεία για τη συστηματική συλλογή και διαχείριση των ως άνω αναφερόμενων δεδομένων/πληροφοριών αποτελούν: Α) τα Πληροφοριακά Συστήματα και Β) οι έρευνες ικανοποίησης των φοιτητών, τελειοφοίτων και αποφοίτων. Αναλυτικότερα:

**Α.ΠΛΗΡΟΦΟΡΙΑΚΑ ΣΥΣΤΗΜΑΤΑ**

1.Πληροφοριακά Συστήματα Φοίτησης

* Πληροφοριακό Σύστημα Φοιτητολογίου
* Πληροφοριακό Σύστημα Υποστήριξης Εκπαιδευτικού Έργου

2.Πληροφοριακά Συστήματα Διαχείρισης Δεδομένων Ποιότητας

* Πληροφοριακό Σύστημα Καταγραφής Ερευνητικού και Διδακτικού Έργου
* Πληροφοριακό Σύστημα Διαχείρισης Δεδομένων Ποιότητας: ΟΠΕΣΠ-ΑΔΙΠ

3.Πληροφοριακό Σύστημα Διοικητικών Υποθέσεων

**1.ΠΛΗΡΟΦΟΡΙΑΚΑ ΣΥΣΤΗΜΑΤΑ ΦΟΙΤΗΣΗΣ**

* **Πληροφοριακό Σύστημα Φοιτητολογίου** το οποίο παρέχει για το προπτυχιακό και μεταπτυχιακό πρόγραμμα σπουδών τις ακόλουθες βασικές λειτουργίες για: α) τους φοιτητές: υποβολή δηλώσεων μαθημάτων και αιτήσεων για έκδοση πιστοποιητικών, ενημέρωση για τα αποτελέσματα των εξετάσεων, προβολή προσωπικών στοιχείων και προόδου (Μ.Ο., ECTS, κλπ), β) τα μέλη ΔΕΠ: υποβολή βαθμολογιών εξετάσεων, προβολή στοιχείων μαθημάτων και γ) το προσωπικό της Γραμματείας: διαχείριση προγραμμάτων σπουδών, εγγραφή και διαχείριση προσωπικών στοιχείων φοιτητών, διαχείριση αιτήσεων φοιτητών και έκδοση πιστοποιητικών, παραγωγή στατιστικών στοιχείων φοίτησης, παραγωγή στατιστικών στοιχείων βαθμολογιών. Επίσης, μέσω του ΠΣ παρέχεται το web portal των φοιτητών και των μελών ΔΕΠ (Ηλεκτρονική Γραμματεία).

#### **Πληροφοριακό Σύστημα Υποστήριξης Εκπαιδευτικού Έργου** του ΟΠΑ (Open e-Class <https://eclass.aueb.gr/>), το οποίο παρέχει την δυνατότητα στους διδάσκοντες του Τμήματος να κοινοποιούν πληροφοριακό και εκπαιδευτικό υλικό προς τους φοιτητές και διευκολύνει την μεταξύ τους επικοινωνία.

**2.ΠΛΗΡΟΦΟΡΙΑΚΑ ΣΥΣΤΗΜΑΤΑ ΔΙΑΧΕΙΡΙΣΗΣ ΔΕΔΟΜΕΝΩΝ ΠΟΙΟΤΗΤΑΣ**

* **Πληροφοριακό Σύστημα Καταγραφής Ερευνητικού και Διδακτικού Έργου** (<https://modip-is.aueb.gr:8543/qualire/login.seam>) στο οποίο καταγράφονται από τα μέλη του διδακτικού προσωπικού συστηματικά σε εξαμηνιαία/ή και ετήσια βάση απογραφικά στοιχεία με απώτερο σκοπό την λεπτομερή και αναλυτική αποτύπωση του έργου του Ακαδημαϊκού Τμήματος. Ειδικότερα: συλλογή δεδομένων τα οποία σχετίζονται με την αποτίμηση της διδακτικής και ερευνητικής δραστηριότητας των μελών του Τμήματος καθώς και δυνατότητα παραγωγής τυποποιημένων απογραφικών δελτίων διδακτικού (πχ. περίγραμμα μαθήματος) και ερευνητικού έργου. Συλλογή δεδομένων τα οποία σχετίζονται με την δομή των προπτυχιακών και μεταπτυχιακών προγραμμάτων σπουδών (π.χ. ECTS, μαθησιακά αποτελέσματα, τρόπος αξιολόγησης, κλπ.), δυνατότητα εξαγωγής συγκεντρωτικών πινάκων. Πρόσβαση στα περιγραφικά στατιστικά αξιολόγησης μαθήματος/διδασκαλίας και αποτύπωση του διδακτικού φόρτου (προγραμματιστικά και απολογιστικά), των μελών του διδακτικού προσωπικού του Τμήματος.
* **Πληροφοριακό Σύστημα Διαχείρισης Δεδομένων Ποιότητας** (<https://qdata.adip.gr/>) ΟΠΕΣΠ της ΑΔΙΠ και το οποίο σε επίπεδο Ακαδημαϊκού Τμήματος συμβάλει στην υποστήριξη των διαδικασιών πιστοποίησης του Προγράμματος Σπουδών του. Η επεξεργασία των πρωτογενών ποσοτικών δεδομένων επιτρέπει την παραγωγή αναφορών κάθε τύπου με συγκεντρωτικά στοιχεία και ποιοτικούς δείκτες και τα οποία διατίθενται από την ΑΔΙΠ μέσω της ΜΟΔΙΠ του Ιδρύματος στο Τμήμα. Ειδικότερα, τα δεδομένα τα οποία καταχωρούνται στο σύστημα, με ευθύνη του Τμήματος, αφορούν κάθε φορά το προηγούμενο ακαδημαϊκό ή ημερολογιακό έτος, ανάλογα με τη θεματική κατηγορία στην οποία ανήκει κάθε στοιχείο, είναι ποσοτικά και αναφέρονται στις ακόλουθες κατηγορίες: 1)Τμήμα, 2)Πρόγραμμα Προπτυχιακών Σπουδών, 3)Πρόγραμμα Μεταπτυχιακών Σπουδών, 4)Πρόγραμμα Διδακτορικών Σπουδών, 5)Φοιτητές και απόφοιτοι, 6)Ανθρώπινο δυναμικό, 7)Δομή και οργάνωση σπουδών, 8)Υποδομές και υπηρεσίες, 9)Ερευνητική δραστηριότητα, 10)Οικονομικά στοιχεία.

**3. Πληροφοριακό Σύστημα Διοικητικών Υποθέσεων** υποστηρίζει τη διαχείριση του διδακτικού και διοικητικού προσωπικού του Ιδρύματος και κατ’ επέκταση του Τμήματος καθώς και την παροχή ηλεκτρονικών υπηρεσιών για την άμεση εξυπηρέτηση των αναγκών των υπαλλήλων του. Ταυτόχρονα, έχει υλοποιηθεί το κατάλληλο portal όπου το προσωπικό του ΟΠΑ (μέλη ΔΕΠ και διοικητικοί υπάλληλοι) θα είναι σε θέση να υποβάλουν ηλεκτρονικά τις αιτήσεις τους για έκδοση πιστοποιητικών (π.χ. υπηρεσιακών μεταβολών) και βεβαιώσεων προϋπηρεσίας και να παρακολουθούν σε πραγματικό χρόνο την εξέλιξη του αιτήματός τους. Η διαχείριση του ανθρώπινου δυναμικού του Τμήματος υλοποιείται κεντρικά μέσω των προσφερόμενων βασικών λειτουργιών του συγκεκριμένου πληροφοριακού συστήματος ως ακολούθως: 1)Διαχείριση προσωπικών στοιχείων μελών ΔΕΠ και διοικητικών υπαλλήλων του Τμήματος, 2)Διαχείριση και παρακολούθηση αδειών προσωπικού. Επιπλέον, οι ακόλουθες λειτουργίες είναι σε στάδιο οριστικοποίησης: 1) Διαχείριση και παρακολούθηση των υπηρεσιακών μεταβολών των μελών ΔΕΠ και διοικητικών υπαλλήλων ΟΠΑ, σύμφωνα με την ισχύουσα νομοθεσία, 2)Έκδοση και διατήρηση αρχείου πιστοποιητικών – βεβαιώσεων προσωπικού (μελών ΔΕΠ και διοικητικών υπαλλήλων), 3)Διαχείριση Στατιστικών στοιχείων και 4)Διαχείριση χώρων γραφείων.

## Β. ΕΡΕΥΝΕΣ ΙΚΑΝΟΠΟΙΗΣΗΣ ΦΟΙΤΗΤΩΝ, ΤΕΛΕΙΟΦΟΙΤΩΝ ΚΑΙ ΑΠΟΦΟΙΤΩΝ

Σε επίπεδο Ιδρύματος και μέσω ΜΟΔΙΠ διεξάγονται οι ακόλουθες έρευνες ικανοποίησης φοιτητών, τελειοφοίτων, αποφοίτων :

1. Αξιολόγηση μαθήματος/διδασκαλίας από τους φοιτητές του Προπτυχιακού Προγράμματος Σπουδών και Erasmus (αγγλική έκδοση)
2. Έρευνα τελειοφοίτων Προπτυχιακού Προγράμματος Σπουδών
3. Αξιολόγηση μαθήματος/διδασκαλίας από τους φοιτητές στα Προγράμματα Μεταπτυχιακών Σπουδών (ΠΜΣ).
4. Έρευνα αποφοίτων

Στη συνέχεια υλοποιείται στατιστική επεξεργασία και διαγραμματική απεικόνιση των δεδομένων, δημοσιοποίηση συγκεντρικών αποτελεσμάτων καθώς και αξιοποίηση των αποτελεσμάτων μέσω των αρμόδιων οργάνων.

Ειδικότερα:

**1. Αξιολόγηση μαθήματος/διδασκαλίας από τους φοιτητές του Προπτυχιακού Προγράμματος Σπουδών και Erasmus (αγγλική έκδοση):** Η αξιολόγηση πραγματοποιείται με χρήση έντυπου ερωτηματολογίου

(<https://www.aueb.gr/el/axiologisi_mathimatos_didaskalias>). Ενδεικτικά καταγράφονται τα αποτελέσματα της στατιστικής ανάλυσης:

* Περιγραφικά Στατιστικά ανά μάθημα: Η έκθεση με τα Περιγραφικά Στατιστικά Μαθήματος περιλαμβάνει στοιχεία του μαθήματος, δείκτες και γραφήματα. Στο ερωτηματολόγιο αξιολογούνται οι ενότητες: το μάθημα, η διδασκαλία, οι βοηθοί διδασκαλίας, οι εκπαιδευτικές υποδομές και η σχέση του φοιτητή με το μάθημα. Ενδεικτικά, για κάθε ερώτημα από τις ενότητες του ερωτηματολογίου υπολογίζονται μέτρα θέσης και διασποράς και για κάθε ενότητα υπολογίζεται ο μέσος όρος όλων των ερωτημάτων. Πρόσβαση στα Περιγραφικά Στατιστικά του Μαθήματος έχουν οι: i) ο διδάσκων του μαθήματος, ο υπεύθυνος καθηγητής και οι βοηθοί του μαθήματος, ii) ο Πρόεδρος Τμήματος ή/και ο Κοσμήτορας της Σχολής, iii) τα μέλη της ΟΜΕΑ του Τμήματος, iv) τα μέλη της επιτροπής των εκλεκτορικών σωμάτων μελών ΔΕΠ και v) ο αρμόδιος για τα θέματα της ΜΟΔΙΠ Αντιπρύτανης.
* Συγκεντρωτικά Στατιστικά Τμήματος: Στην έκθεση με τα Συγκεντρωτικά Στατιστικά Τμήματος γίνεται ενδεικτικά περιγραφική ανάλυση των στοιχείων του δείγματος και έπειτα παρουσιάζονται τα συγκεντρωτικά στατιστικά των ερωτηματολογίων, σε πίνακες και διαγράμματα. Οι πίνακες και τα διαγράμματα συνοψίζουν τα αποτελέσματα των αξιολογήσεων για το σύνολο των μαθημάτων ανά Τμήμα. Πρόσβαση στα Συγκεντρωτικά Στατιστικά Τμήματος έχουν: i) ο Πρόεδρος του Τμήματος ή/ και ο Κοσμήτορας της Σχολής, ii) τα μέλη της ΟΜΕΑ του Τμήματος και iii) ο αρμόδιος για τα θέματα της ΜΟΔΙΠ Αντιπρύτανης.
* Συγκεντρωτικά Στατιστικά Ιδρύματος: Στην έκθεση με τα Συγκεντρωτικά Στατιστικά του Ιδρύματος (<https://www.aueb.gr/el/node/16336>) γίνεται περιγραφική ανάλυση των στοιχείων του δείγματος και έπειτα παρουσιάζονται τα συγκεντρωτικά στατιστικά των Τμημάτων, σε πίνακες και διαγράμματα. Οι πίνακες και τα διαγράμματα συνοψίζουν τα αποτελέσματα των αξιολογήσεων για το σύνολο των Τμημάτων του ΟΠΑ. Πρόσβαση στα Συγκεντρωτικά Στατιστικά για το Ίδρυμα έχουν: i) ο αρμόδιος για θέματα της ΜΟΔΙΠ Αντιπρύτανης και ii) η Επιτροπή ΜΟΔΙΠ ΟΠΑ.

**2. Έρευνα τελειοφοίτων Προπτυχιακού Προγράμματος Σπουδών:** Η διεξαγωγής της έρευνας αποσκοπεί στην αξιολόγηση της ποιότητας τόσο του προπτυχιακού προγράμματος σπουδών όσο και των παρεχόμενων υπηρεσιών του ΟΠΑ, και απευθύνεται στους τελειόφοιτους του Τμήματος. Η  διανομή των ερωτηματολογίων (<https://www.aueb.gr/el/node/16337>) γίνεται σε έντυπη μορφή από τη Γραμματεία του Τμήματος.

**3. Αξιολόγηση μαθήματος/διδασκαλίας από τους φοιτητές στα Προγράμματα Μεταπτυχιακών Σπουδών (ΠΜΣ)**: Σημειώνεται ότι βρίσκεται σε εξέλιξη η εφαρμογή της ηλεκτρονικής αξιολόγησης στα ΠΜΣ του ΟΠΑ, στη βάση εγκεκριμένου ερωτηματολογίου (να προστεθεί στο παράρτημα).

**4. Έρευνα αποφοίτων:** Διεξαγωγή έρευνας για τους απόφοιτους του ΟΠΑ σχετικά με την επαγγελματική τους απασχόληση και τη σταδιοδρομία, για την χρονική περίοδο 2012-2018 (<https://www.aueb.gr/el/node/19171>).

* **Αναφέρετε με ποιο τρόπο γίνεται η ανάλυση των πληροφοριών που συλλέγονται και πώς αξιοποιούνται τα συμπεράσματα που προκύπτουν από την ανάλυση των πληροφοριών.**

Η ανάλυση και η αξιοποίηση των πληροφοριών και των αποτελεσμάτων των ερευνών υλοποιείται με τη συνεργασία των μελών της ΟΜΕΑ και των μελών της Συνέλευσης του Τμήματος συμπεριλαμβανομένων και των φοιτητών, λαμβάνοντας υπόψη τις σχετικές αποφάσεις της Συγκλήτου του Ιδρύματος.

Οι αναφορές-δείκτες ποιότητας του Τμήματος, οι οποίοι πρόεκυψαν από την υποβολή των δεδομένων ποιότητας του Τμήματος στο Πληροφοριακό Σύστημα του ΟΠΕΣΠ-ΑΔΙΠ αξιοποιούνται στη θέσπιση στόχων διασφάλισης ποιότητας του Τμήματος.

Τα αποτελέσματα των ερευνών ικανοποίησης φοιτητών, τελειοφοίτων και αποφοίτων του Τμήματος, δημοσιοποιούνται προκειμένου να λαμβάνουν γνώση τα εμπλεκόμενα μέρη και αποτελούν αντικείμενο συζήτησης της Συνέλευσης του Τμήματος. Ειδικότερα από την αξιολόγηση μαθήματος και διδασκαλίας συγκεντρώνονται ποσοτικές και ποιοτικές πληροφορίες, οι οποίες αναδεικνύουν τα θετικά και αρνητικά στοιχεία του μαθήματος και της διδασκαλίας του κάθε διδάσκοντα, με σκοπό να γίνουν βελτιωτικές ενέργειες στα πλαίσια της ανάπτυξης και βελτίωσης της ποιότητας της εκπαίδευσης. Ειδικότερα, οι ενέργειες αυτές αποβλέπουν στη βελτίωση του Προγράμματος Σπουδών και του διδακτικού έργου του Τμήματος καθώς και στον αποτελεσματικότερο προγραμματισμό του διδακτικού έργου εστιάζοντας στις αναθέσεις διδασκαλίας (επισύναψη αποσπ. Συγκλήτου).

Σημειώνεται ότι οι αναλύσεις των δεδομένων/πληροφοριών του Τμήματος δύναται να αξιοποιηθούν και ως ακολούθως: α) στη λήψη αποφάσεων σε επίπεδο Τμήματος με σκοπό την συνεχή βελτίωση του Προπτυχιακού Προγράμματος Σπουδών, β) στη εκπόνηση συγκριτικών μελετών (benchmarking) μεταξύ του Προπτυχιακού Προγράμματος Σπουδών του Τμήματος και των ομοειδών Προγραμμάτων Σπουδών του εσωτερικού ή και του εξωτερικού καθώς και γ) στη βελτίωση της θέσης των Προγραμμάτων Σπουδών (προπτυχιακού ή μεταπτυχιακών) στις διεθνείς λίστες κατάταξης.